ZMLUVA O POSKYTOVANÍ PRÁVNYCH  SLUŽIEB
uzavretá podľa § 269 ods. 2 Obchodného zákonníka v platnom znení v nadväznosti na príslušné ustanovenia zákona č. 586/2003 Z. z. o advokácií v znení neskorších predpisov (ďalej len „zmluva“) 

Poskytovateľ :       JUDr. Anton Gardon, advokát
     sídlo: Sihoťská 6880/7, 921 01  Piešťany
     IČO:  36 078 280 
     zapísaný do zoznamu advokátov pod číslom  SAK č. 2225
     Bankové spojenie : 465346212/0200

Objednávateľ:       Obec Jaslovské Bohunice
    sídlo: námestie sv. Michala 36/10A, 919 30 Jaslovské Bohunice     
    IČO:  00312614
    zastúpená:       Božena Krajčovičová, starostka obce
    Bankové spojenie: 1115831001/5600
I.
1.Poskytovateľ bude na základe tejto zmluvy poskytovať objednávateľovi právne služby v rozsahu a  za podmienok dohodnutých touto zmluvou. 
2.Objednávateľ za poskytnuté právne služby zaplatí poskytovateľovi odmenu, dohodnutú v článku III tejto zmluvy. 

II.
Predmet právnych služieb
1.Na základe požiadaviek objednávateľa a vo vzájomne dohodnutom rozsahu bude poskytovateľ objednávateľovi poskytovať právne rady a konzultácie, podávať právne stanoviská a rozbory, spisovať a pripomienkovať  zmluvy a iné právne listiny a  bude ho zastupovať v konaní pred súdmi, notármi, exekútormi, orgánmi štátnej správy a samosprávy, pokiaľ osobitný predpis neustanovuje inak. Požiadavku na poskytnutie právnej služby oznámi objednávateľ poskytovateľovi telefonicky, e-mailom alebo písomne.
2.Miestom plnenia pri poskytovaní právnych služieb podľa tejto zmluvy je sídlo objednávateľa, ak sa zmluvné strany nedohodnú inak. 

III.
Odmena za právne služby
1.Za poskytovanie právnych služieb podľa tejto zmluvy zaplatí objednávateľ poskytovateľovi odmenu vo výške 39,- EURO za hodinu. Okrem tejto odmeny objednávateľ zaplatí poskytovateľovi náhradu výdavkov, preukázateľne vynaložených poskytovateľom v súvislosti s poskytovaním právnej služby pre objednávateľa ( napr. nákup kolkov, zaplatenie súdnych poplatkov a pod.).
2.Poskytovateľ vyúčtuje poskytnuté právne služby faktúrou vystavenou do 5.dňa nasledujú-ceho mesiaca. Lehota splatnosti faktúry je 30 dní od jej doručenia objednávateľovi.
3.Zmluvné strany vzájomne vyhlasujú, že nie sú platiteľmi  DPH 
IV.
Podmienky plnenia
1. Plnenie svojich záväzkov stanovených touto zmluvou je poskytovateľ povinný vykonávať podľa zmluvy a podľa požiadavky objednávateľa, v lehote stanovenej objednávateľom a v súlade s jeho záujmami, ktoré poskytovateľ pozná alebo musí poznať pri vynaložení odbornej starostlivosti. 
2. Poskytovateľ sa môže od pokynov objednávateľa odchýliť, iba ak je to nevyhnutné v záujme objednávateľa a poskytovateľ nemôže včas dostať jeho súhlas; poskytovateľ je však povinný o takomto postupe objednávateľa bez zbytočného odkladu informovať. 
3. Poskytovateľ je povinný oznámiť objednávateľovi všetky okolnosti, ktoré zistil pri plnení tejto zmluvy a ktoré môžu mať vplyv na zmenu pokynov objednávateľa týkajúcich sa dosiahnutia účelu sledovaného touto zmluvou. 
4. Poskytovateľ je povinný odovzdať objednávateľovi všetky písomnosti ním získané pri plnení tejto zmluvy, a to najmä príslušné zmluvy, dohody, faktúry, záznamy z rokovaní, upomienky a pod. 
5. Poskytovateľ sa zaväzuje chrániť práva a oprávnené záujmy objednávateľa, dôsledne využívať všetky právne prostriedky pri plnení zmluvy, postupovať podľa pokynu objednávateľa a uplatňovať všetko, čo považuje za účelné. 
6. Pokynmi objednávateľa nie je poskytovateľ viazaný, ak sú tieto v rozpore s platnými právnymi predpismi Slovenskej republiky a/alebo zásadným spôsobom odporujú záujmom objednávateľa s tým, že na nevhodnosť takýchto pokynov je povinný poskytovateľ objednávateľa písomne bezodkladne upozorniť. 
7. Objednávateľ sa zaväzuje poskytnúť poskytovateľovi potrebnú súčinnosť, ktorá je nevyhnutná na splnenie predmetu tejto zmluvy. 
8. Poskytovateľ je povinný zachovať mlčanlivosť o všetkých skutočnostiach, o ktorých sa dozvedel v súvislosti s plnením tejto zmluvy, najmä nevyužiť ani nesprístupniť tretím osobám žiadne informácie, poznatky, podklady alebo materiály, o ktorých bol počas účinnosti tejto zmluvy informovaný, alebo o ktorých sa dozvedel pri plnení tejto zmluvy, a ani akékoľvek výsledky, ktoré by z toho vyplynuli. Touto povinnosťou bude poskytovateľ viazaný aj po skončení platnosti tejto zmluvy. Toto ustanovenie sa nevzťahuje na informácie, ktoré sú verejne dostupné. 
V.
Záverečné ustanovenia
1. Táto zmluva sa uzaviera na dobu neurčitú. Poskytovanie právnych služieb sa ukončuje na základe vzájomnej písomnej dohody alebo písomnou výpoveďou , doručenou druhej zmluvnej strane. Výpovedná lehota je jeden mesiac a začína plynúť od prvého dňa mesiaca nasledujúceho po jej doručení druhej zmluvnej strane.
2. Táto zmluva nadobúda platnosť po jej podpísaním oboma stranami. Je vyhotovená v dvoch vyhotoveniach, z ktorých každá zo strán dostane po jednom vyhotovení.

V Jaslovských Bohuniciach, dňa 28.1.2011

............................................................	............................................................
	poskytovateľ	objednávateľ

Zmluva bola  podpísaná oboma stranami dňa 28.1.2011 a jej originál s podpismi je uložený na Obecnom úrade Jaslovské Bohunice pod číslom OcU/102/2011-492